มาคัชคาลา

มาคัชคาลา (รัสเซีย: Махачкала, สัทอักษรสากล: [məxət͡ɕˈkʲalə] ) หรือ เปตรอฟสโกเย (รัสเซีย: Петровское; ค.ศ. 1844–1857) และ เปตรอฟสค์-ปอร์ต (รัสเซีย: Петровск-Порт, อักษรโรมัน: Petrovsk-Port; ค.ศ. 1857–1921) หรือตามชื่อท้องถิ่นที่ชาวคูมิคเรียกว่า อันจิ (Kumyk: Анжи) เป็นเมืองหลวงและเมืองที่ใหญ่ที่สุดของสาธารณรัฐดาเกสถานในประเทศรัสเซีย เมืองนี้ตั้งอยู่ริมฝั่งทะเลแคสเปียน ครอบคลุมพื้นที่ 468.13 ตารางกิโลเมตร (180.75 ตารางไมล์) มีประชากรกว่า 603,518 คน แต่เมื่อรวมประชากรทั้งหมดที่อาศัยอยู่ในเขตเมืองจะมีประมาณ 1 ล้านคน ครอบคลุมพื้นที่กว่า 3,712 ตารางกิโลเมตร (1,433 ตารางไมล์) มาคัชคาลาเป็นเมืองที่ใหญ่เป็นอันดับ 4 ในคอเคซัส เป็นเมืองที่ใหญ่ที่สุดในคอเคซัสเหนือและเขตสหพันธ์คอเคซัสเหนือ และยังเป็นเมืองที่ใหญ่เป็นอันดับ 3 ในทะเลแคสเปียน เมืองนี้มีความหลากหลายทางชาติพันธุ์อย่างมาก โดยมีประชากรชาวรัสเซียเพียงเล็กน้อย ตามประวัติศาสตร์ต้นกำเนิดของเมืองนี้คือ เมืองท่าอันจิ (Andzhi) ตั้งอยู่ใน ภูมิภาคคุไมเกียและเป็นส่วนหนึ่งของการครอบครองของรัฐตาร์กิ ซึ่งเคยเป็นเมืองหลวงของชาวคูมิกส์ (Kumyks) ที่รู้จักกันตั้งแต่ศตวรรษที่ 8 เมืองนี้เคยได้รับการตั้งชื่อว่า เปตรอฟสโกเย (Petrovskoye) ตามพระนามของซาร์ปีเตอร์มหาราช หลังจากได้รับสถานะนครในปี ค.ศ. 1857 ป้อมปราการเปตรอฟสโกเยได้เปลี่ยนชื่อเป็น เปตรอฟสค์-พอร์ต (Petrovsk-Port) ต่อมาหลังจากการปฏิวัติรัสเซียเปตรอฟสค์-พอร์ต ถูกเปลี่ยนชื่อเป็น มาคัชคาลา เมื่อวันที่ 14 พฤษภาคม ค.ศ. 1921 ตามชื่อของ มาคัช ดักคาเดฟ (Makhach Dakhadaev) นักปฏิวัติบอลเชวิค เมืองนี้เป็นเมืองหลวงของสาธารณรัฐสังคมนิยมโซเวียตปกครองตนเองดาเกสถานซึ่งจัดตั้งขึ้นใหม่ในวันเดียวกันนั้นเช่นกัน ต่อมาภายหลังจากการล่มสลายของสหภาพโซเวียต เมืองนี้เป็นเมืองหลวงของสาธารณรัฐดาเกสถาน มาคัชคาลาเป็นศูนย์กลางทางเศรษฐกิจ การศึกษา วิทยาศาสตร์ และวัฒนธรรมที่สำคัญของคอเคซัสเหนือ เมืองนี้เป็นเมืองท่าสำคัญของรัสเซียในทะเลแคสเปียน และเป็นศูนย์กลางการคมนาคมขนส่ง เมืองนี้เป็นหนึ่งในเมืองที่เติบโตเร็วที่สุดในรัสเซีย และกำลังอยู่ในระหว่างการก่อสร้างที่เฟื่องฟู หมายเหตุ อ้างอิง